Susko, Boris, minister spravodlivosti SR (2024-02-08):
Ďakujem pekne za slovo. Vážená pani poslankyňa, ďakujem vám za vašu otázku. Som rád, že môžem plne rozptýliť vaše pochybnosti, ktoré naznačujete pravdepodobne v súvislosti s novelizáciou zákona č. 54/2019 Z. z. o ochrane oznamovateľov protispoločenskej činnosti. V prvom rade treba povedať, že Policajný zbor má viacero úrovni internej kontroly, ktoré riešia podobné situácie. V dnešnej dobe sa príslušník Policajného zboru nemusí v prípade nahlásenia trestného činu svojho nadriadeného obávať v odvetných opatrení bez ohľadu na využitie štatútu chráneného oznamovateľa protispoločenskej činnosti. Aj v prípade, že v zmysle súčasnej právnej úprave nepožiada o ochranu oznamovateľa protispoločenskej činnosti, je totiž chránený internými postupmi v rámci jednotlivých krajských riaditeľstiev. V prípade, že by mal pocit, že je voči nemu postupované nespravodlivo z dôvodu ohlásenie protispoločenskej činnosti, zasiahne odbor kontroly Prezídia Policajného zboru, resp. na nižšej úrovni útvar kontroly príslušného Krajského riaditeľstva Policajného zboru. Tieto oddelenia sú zároveň oprávnené aj prijímať netrestné podnety od príslušníkov Policajného zboru, ako sú podozrenia zo spáchania priestupkov, či z nevhodného správania sa nadriadeného. V prípade podozrenia zo spáchania trestného činu preberá vyšetrovanie Úrad inšpekčnej služby, pričom naďalej je oznamovateľ oprávnený podať sťažnosť na Útvar kontroly Krajského riaditeľstva Policajného zboru, ak by mal pocit, že je nadriadeným diskriminovaný. Podľa informácií z ministerstva vnútra len pre ilustráciu, v roku 2023 sa Odbor boja proti korupciu Úradu inšpekčnej služby zaoberal trestnými činmi prijímania úplatku, resp. zneužitím právomoci verejného činiteľa súvisiacej s korupciou v 16 prípadoch, pričom ani jeden z oznamovateľov nie je chránený podľa zákona o ochrane oznamovateľov protispoločenskej činnosti. Podľa informácií, ktorými disponujem, nečelil žiaden z oznamovateľov žiadnej šikane ani diskriminácii. Chápem, že sa môžete obávať o to, čo by mohlo nastať v budúcnosti. Je však veľmi ťažké špekulovať o prípadoch čo ak, ale napriek tomu si dovolím predpokladať takmer s istou, že by zmena právnej úpravy nemala mať dosah na príslušníkov Policajného zboru. V prvom rade by som pripomenul, že Policajný zbor sa má silné vnútorné mechanizmy, ktoré slúžia na zamedzenie podobného konania, ako je diskriminácia oznamovateľa. V druhom rade by som rád upozornil na existenciu de facto tzv. compliance officer v rámci Policajného zboru, ktorých úloh je dohliadať na vnútornú integritu zboru. V treťom rade by som pripomenul existenciu zákona č. 365/2004 Z. z. o rovnakom zaobchádzaní v niektorých oblastiach o ochrane pred diskrimináciou, ktorý zakazuje v § 2 ods. 1 diskrimináciu aj na základe oznámenia trestnej činnosti. V štvrtom rade by som upriamil pozornosť aj na to, že podľa nášho vedomia neexistuje, ani neexistoval ani jeden oznamovateľ protispoločenskej činnosti z radu polície, ktorý by ohlásil korupciu svojho nadriadeného. V poslednom rade by som spomenul, že Slovensko nie je unikátne. Z ochrany oznamovateľov sú vylúčení príslušníci polície v Maďarsku, na Malta, v Španielsku alebo vo Švédsku. V Belgicku majú policajti špeciálny spôsob nahlasovanie protispoločenskej činnosti cez osobný kanál a v Írsku sú chránený, aj je ochrana žiadúca vo verejnom záujme. Vážená pani poslankyňa, verím, že vám moja odpoveď rozptýlila obavy, že by po prijatí novely zákona o ochrane oznamovateľov protispoločenskej činnosti policajti prestali takúto činnosť nahlasovať. Dovolím si ešte spomenúť, že mám informáciu, že ministerstvo vnútra slovenskej informácie chce posilniť interné mechanizmy Policajného zboru tak, aby oznamovatelia protispoločenskej činnosti nemali obavy ju nahlasovať. Ďakujem pekne.